A Bizottság 651/2002/EK rendelete
(2002. április 16.)
az 1673/2000/EK tanácsi rendeletnek és a 245/2001/EK rendeletnek a vetésre szánt kendermag Kombinált Nómenklatúra szerinti kódjai tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 3290/94/EK rendelettel [1] módosított, a mezőgazdasági termékekre alkalmazott közös vámtarifa szerinti nómenklatúra kiigazítására vonatkozó eljárásáról szóló, 1979. február 5-i 234/79/EGK tanácsi rendeletre [2] és különösen annak 2. cikke (1) bekezdésére,
tekintettel a rostlen és rostkender piacának közös szervezéséről szóló, 2000. július 27-i 1673/2000/EK tanácsi rendeletre [3] és különösen annak 9. és 14. cikkére,
mivel:
(1) A vám- és statisztikai nómenklatúráról, valamint a közös vámtarifáról szóló 2658/87/EGK tanácsi rendelet I. mellékletének módosításáról szóló, 2001. augusztus 6-i 2031/2001/EK bizottsági rendelet [4] a Kombinált Nómenklatúra módosítását írja elő, különösen a vetésre szánt kendermagra vonatkozóan.
(2) Az 1673/2000/EK rendelet 5. cikke meghatározza a kender behozatalának szabályait. Az előbbi cikkben említett termékeket, beleértve a vetésre szánt kendermagfajtákat, a Kombinált Nómenklatúra kódjuk szerint azonosítják. Az 1673/2000/EK rendelet 5. cikkével összhangban, a legutóbb az 52/2002/EK rendelettel [5] módosított, a rostlen és rostkender piacának közös szervezéséről szóló 1673/2000/EK tanácsi rendelet részletes alkalmazási szabályainak megállapításáról szóló, 2001. február 5-i 245/2001/EK bizottsági rendelet [6] melléklete ismerteti a behozatalra került kender - különösen a vetésre szánt kendermag - igazolásának formanyomtatványát.
(3) Az 1673/2000/EK rendelet 5. cikke (2) bekezdésének második francia bekezdését és a 245/2001/EK rendelet mellékletét következésképpen módosítani kell.
(4) Az e rendeletben foglalt intézkedések összhangban vannak a Természetesrost-piaci Irányítóbizottság véleményével,
ELFOGADTA EZT A RENDELETET:
1. cikk
1. Az 1673/2000/EK rendelet 5. cikke (2) bekezdésének második francia bekezdésében szereplő szöveg:
"- az 12079910 KN-kód alá tartozó, vetésre szánt kendermag-fajtákhoz mellékelni kell annak igazolását, hogy a tetrahidrokannabinol-szint nem haladja meg az 1251/1999/EK rendelet 5a. cikkével összhangban rögzített szintet,"
helyébe a következő szöveg lép:
"- az 12079920 KN-kód alá tartozó, vetésre szánt kendermag-fajtákhoz mellékelni kell annak igazolását, hogy a tetrahidrokannabinol-szint nem haladja meg az 1251/1999/EK rendelet 5a. cikkével összhangban rögzített szintet,"
.
2. A 245/2001/EK rendelet melléklete a következőképpen módosul:
a) a 16. rovatban, az "ex12079910" szövegrész helyébe az "ex12079920" szövegrész lép;
b) a 24. rovatban, az "12079910 KN-kód" szövegrész helyébe az "12079920 KN-kód" szövegrész lép.
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. április 16-án.